CELEX: 32021D1009
Language: da
Date: 2021-06-18 00:00:00
Title: Rådets afgørelse (FUSP) 2021/1009 af 18. juni 2021 om ændring af afgørelse 2013/233/FUSP om Den Europæiske Unions bistandsmission vedrørende integreret grænseforvaltning i Libyen (EUBAM Libya)

22.6.2021   
               
               
                  DA
               
               
                  Den Europæiske Unions Tidende
               
               
                  L 222/18
               
            
         RÅDETS AFGØRELSE (FUSP) 2021/1009
         af 18. juni 2021
         om ændring af afgørelse 2013/233/FUSP om Den Europæiske Unions bistandsmission vedrørende integreret grænseforvaltning i Libyen (EUBAM Libya)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 42, stk. 4, og artikel 43, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 22. maj 2013 vedtog Rådet afgørelse 2013/233/FUSP (1), som oprettede Den Europæiske Unions bistandsmission vedrørende integreret grænseforvaltning i Libyen (EUBAM Libya).
                  
               
                     (2)
                  
                  
                     Den 19. januar 2020 vedtog Berlinkonferencen om Libyen en liste over konklusioner og fastlagde rammerne for deres gennemførelse ved hjælp af »Berlinprocessen« for at støtte den trepunktsplan, som De Forenede Nationers (FN's) generalsekretærs særlige repræsentant Ghassan Salamé forelagde FN's Sikkerhedsråd med det ene formål at bistå FN med at forene det internationale samfund i dets støtte til en fredelig løsning på krisen i Libyen.
                  
               
                     (3)
                  
                  
                     Den 12. februar 2020 hilste FN's Sikkerhedsråd i FN's Sikkerhedsråds resolution (»UNSCR«) 2510 (2020) Berlinkonferencen om Libyen velkommen og tilsluttede sig dens konklusioner, idet det noterede sig, at disse konklusioner udgør et vigtigt element i en samlet løsning på situationen i Libyen.
                  
               
                     (4)
                  
                  
                     På grund af omstændighederne som følge af covid-19-pandemien vedtog Rådet den 29. juni 2020 afgørelse (FUSP) 2020/903 (2), som forlængede mandatet for EUBAM Libya indtil den 30. juni 2021.
                  
               
                     (5)
                  
                  
                     I forbindelse med den strategiske revision af EUBAM Libya besluttede Den Udenrigs- og Sikkerhedspolitiske Komité (PSC) den 2. marts 2021, at missionen bør forlænges med to år indtil den 30. juni 2023. Den 30. marts 2021 besluttede PSC også, at endnu et strategisk mål om at støtte den FN-ledede indsats for fred i Libyen som led i Berlinprocessen skal tilføjes til missionens mandat inden for rammerne af dens kerneindsatsområder (grænseforvaltning, retshåndhævelse og strafferet), og at eventuel fremtidig støtte gennem missionen bør besluttes på et senere tidspunkt på grundlag af en særlig strategisk analyse fra Tjenesten for EU's Optræden Udadtil, hvis FN eller de libyske myndigheder formelt anmoder herom.
                  
               
                     (6)
                  
                  
                     FN's Sikkerhedsråd opfordrede den 16. april 2021 i UNSCR 2571 (2021) alle parter til at gennemføre våbenhvileaftalen af 23. oktober 2020 fuldt ud og opfordrede indtrængende FN's medlemsstater til at respektere og støtte den fulde gennemførelse af aftalen, herunder gennem tilbagetrækning af alle udenlandske styrker og lejesoldater fra Libyen uden yderligere forsinkelse. Det opfordrede desuden Libyens regering til at forbedre gennemførelsen af våbenembargoen, herunder ved alle indgangssteder, så snart den udøver tilsyn, og FN's medlemsstater til at samarbejde om disse bestræbelser.
                  
               
                     (7)
                  
                  
                     Afgørelse 2013/233/FUSP bør ændres i overensstemmelse hermed.
                  
               
                     (8)
                  
                  
                     EUBAM Libya vil blive gennemført i en situation, som kan forværres og vil kunne hindre opnåelsen af målene for Unionens optræden udadtil, jf. traktatens artikel 21 —
                  
               VEDTAGET DENNE AFGØRELSE:
         
            Artikel 1
            I afgørelse 2013/233/FUSP foretages følgende ændringer:
            
                        1)
                     
                     
                        Artikel 2 affattes således:
                        
                           »Artikel 2
                           Målsætninger
                           
                              1.   EUBAM Libya bistår de libyske myndigheder med opbygningen af statslige sikkerhedsstrukturer i Libyen, navnlig inden for områderne grænseforvaltning, retshåndhævelse og strafferet, med henblik på at bidrage til bestræbelser på at bekæmpe organiserede kriminelle netværk, der især er involveret i smugling af migranter, menneskehandel og terrorisme i Libyen og det centrale Middelhavsområde.
                           
                           
                              2.   EUBAM Libya støtter den FN-ledede indsats for fred i Libyen på områderne grænseforvaltning, retshåndhævelse og strafferet.«
                           
                        
                     
                  
                        2)
                     
                     
                        I artikel 3 foretages følgende ændringer:
                        
                                    a)
                                 
                                 
                                    I stk. 1 affattes indledningen således:
                                    »Med henblik på at nå det i artikel 2, stk. 1, fastsatte formål skal EUBAM Libya:«
                                 
                              
                                    b)
                                 
                                 
                                    Følgende stykke indsættes:
                                    
                                       »1a.   Hvis De Forenede Nationer eller Libyens myndigheder formelt anmoder herom, træffer Rådet på grundlag af en særlig strategisk analyse fra Tjenesten for EU's Optræden Udadtil afgørelse om den støtte, som EUBAM Libya skal yde med henblik på at nå målet i artikel 2, stk. 2.«
                                    
                                 
                              
                  
                        3)
                     
                     
                        I artikel 13, stk. 1, tilføjes følgende afsnit:
                        »Det finansielle referencegrundlag til dækning af udgifterne til EUBAM Libya fra den 1. juli 2021 til den 30. juni 2023 udgør 84 850 000 EUR.«
                     
                  
                        4)
                     
                     
                        Artikel 16, stk. 2, affattes således:
                        »Den finder anvendelse indtil den 30. juni 2023.«
                     
                  
         
            Artikel 2
            Denne afgørelse træder i kraft på dagen for vedtagelsen.
            Den finder anvendelse fra den 1. juli 2021.
         
         
            Udfærdiget i Bruxelles, den 18. juni 2021.
            
               
                  På Rådets vegne
               
               J. LEÃO
               
                  Formand
               
            
         
         
            (1)  Rådets afgørelse 2013/233/FUSP af 22. maj 2013 om Den Europæiske Unions bistandsmission vedrørende integreret grænseforvaltning i Libyen (EUBAM Libya) (EUT L 138 af 24.5.2013, s. 15).
         
            (2)  Rådets afgørelse (FUSP) 2020/903 af 29. juni 2020 om ændring af afgørelse 2013/233/FUSP om Den Europæiske Unions bistandsmission vedrørende integreret grænseforvaltning i Libyen (EUBAM Libya) (EUT L 207 af 30.6.2020, s. 32).